Document ID: 32003D0369

Απόφαση της Επιτροπής
της 16ης Μαΐου 2003
για την τροποποίηση της απόφασης 85/377/EΟΚ για τη θέσπιση κοινοτικής τυπολογίας των γεωργικών εκμεταλλεύσεων
[κοινοποιηθείσα υπό τον αριθμό Ε(2003) 1557]
(2003/369/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα(1), όπως τροποποιήθηκε τελευταία από τον κανονισμό (EΚ) αριθ. 1256/97(2), και ιδίως το άρθρο 4 παράγραφος 4 και το άρθρο 7 παράγραφος 3,
Εκτιμώντας τα ακόλουθα:
(1) Η απόφαση 85/377/ΕΟΚ της Επιτροπής(3), όπως τροποποιήθηκε τελευταία από την απόφαση 1999/725/EΚ(4), αποτελεί τη βάση για την ταξινόμηση των γεωργικών εκμεταλλεύσεων βάσει του οικονομικού μεγέθους και του τεχνοοικονομικού προσανατολισμού τόσο όσον αφορά τις έρευνες για τη διάρθρωση των γεωργικών εκμεταλλεύσεων όσο και το δίκτυο γεωργικής λογιστικής πληροφόρησης (ΔΓΛΠ). Τα αποτελέσματα των ερευνών όσον αφορά τη διάρθρωση των γεωργικών εκμεταλλεύσεων, τα οποία έχουν ταξινομηθεί κατά ευρωπαϊκές μονάδες μεγέθους και τεχνικοοικονομικό προσανατολισμό, αποτελούν τη βάση για την επιλογή και τη στάθμιση του δείγματος γεωργικής εκμετάλλευσης στο πλαίσιο του ΔΓΛΠ.
(2) Ο κανονισμός (ΕΟΚ) αριθ. 2237/77 της Επιτροπής, της 23ης Σεπτεμβρίου 1977, περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις(5), όπως τροποποιήθηκε τελευταία από τον κανονισμό (ΕΚ) αριθ. 1837/2001(6), καθορίζει τον τύπο των λογιστικών στοιχείων που πρέπει να περιέχουν τα δελτία εκμεταλλεύσεως.
(3) Ο κανονισμός (ΕΟΚ) αριθ. 571/88 του Συμβουλίου, της 29ης Φεβρουαρίου 1988, για τη διοργάνωση κοινοτικών ερευνών σχετικά με τη διάρθρωση των γεωργικών εκμεταλλεύσεων(7), όπως τροποποιήθηκε τελευταία από τον κανονισμό (ΕΚ) αριθ. 143/2002 της Επιτροπής(8), απαριθμεί τα χαρακτηριστικά που πρέπει να παρακολουθούνται σε μια σειρά ερευνών σχετικά με τη διάρθρωση των γεωργικών εκμεταλλεύσεων.
(4) Η διάρθρωση και το περιεχόμενο τόσο του δελτίου γεωργικής εκμετάλλευσης όσο και του καταλόγου χαρακτηριστικών των ερευνών για το 2003, το 2005 και το 2007 έχουν πρόσφατα τροποποιηθεί από αυτούς τους κανονισμούς.
(5) Η απόφαση 85/377/ΕΟΚ πρέπει για το λόγο αυτό να τροποποιηθεί αναλόγως.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της κοινοτικής επιτροπής για το δίκτυο γεωργικής λογιστικής πληροφόρησης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα I και II της απόφασης 85/377/ΕΟΚ αντικαθίστανται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 16 Μαΐου 2003.

Labels: 19
6